**Decoct**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*insomnia ispitei\*

dincolo de ispită

spațiul se zdrențuiește

haină la mâna a doua

zilele cumpărate au coatele goale

acul e bont

ața mult prea subțire

nopți afone

scutură note sterile la pervazul ferestrei

pereții camerei transpiră povești comune

lipsa de sacru endemică

(n-am să plâng în pumni pe manele)

eu

tu

iubire vineție

timpul sleiește pe o plită-nghețată

sete băută în doi

sabia scăpată din suspesii

viitor cimentat în ochiul meduzei

pe masă

coji de pâine uscată

nici o mână nu se-ntinde

credința nu albește

zaruri murdare de sânge

în rama icoanei

spaime

memorii jilave

absența ta se lipește de palme

pecingine

trag de colțuri

viața

surpă lume orfană

sub limbă putrezesc frunze uscate